Kampung Parit Laman

Kampung Parit Laman ialah sebuah kampung di Daerah Batu Pahat, bahagian barat negeri Johor, Malaysia. Kampung Parit Laman merupakan salah sebuah kampung yang berada di dalam unit pentadbiran Mukim Simpang Kiri, sebuah mukim di barat Daerah Batu Pahat.

 Sejarah 
Bangunan rumah di sepanjang Parit Laman telah dibina sejak Ogos 1937, susulan tinjauan awal yang telah dilakukan oleh Jabatan Ukur Negeri-negeri Melayu Bersekutu (Survey Department of Federated Malay States). Berikutan itu, nama Parit Laman sebagai sebuah parit telah didokumentasikan di dalam peta topografi HIND 1035 pada lembaran Batu Pahat (yang juga dirujuk sebagai Lembaran 3 K/4 and 3 K/8).

Berdasarkan tinjauan yang dilakukan pada tahun 1937, terdapat lebih kurang 46 buah rumah yang telah dibina di sepanjang aliran Parit Laman menuju ke muaranya di Sungai Simpang Kiri. Kebanyakan rumah yang dibina oleh penduduk setempat bertumpu di sekitar bahagian hulu Parit Laman, berbanding di bahagian hilir.

 Geografi 
Kampung Parit Laman merupakan sebuah petempatan manusia yang berada di kawasan luar bandar. Pola petempatan yang dapat diperhatikan di Kampung Parit Laman ialah petempatan berjajar. Hal ini dikatakan demikian kerana kebanyakan bangunan rumah yang dibina oleh penduduk setempat dibina berderet-deret dengan jalan raya yang menuju ke Jalan Negeri Johor J19 (Jalan Simpang Lima–Parit Sulong). Pekan terbesar yang berhampiran dengan Kampung Parit Laman ialah Parit Sulong, yang terletak pada bahagian timur daripadanya.

Kedudukan Kampung Parit Laman berada pada bahagian barat laut Mukim Simpang Kiri, tidak jauh daripada sempadan Mukim Sri Medan. Kampung Parit Laman dihubungkan dengan rangkaian jalan raya negeri Johor iaitu Jalan Negeri Johor J19. Yang berikut merupakan petempatan manusia yang terletak serantau dengan Kampung Parit Laman.

 Kampung Parit Lapis Laman di bahagian utara
 Kampung Parit Raja Ahmad di bahagian utara
 Kampung Parit Sentang Batu di bahagian timur laut
 Parit Sulong di bahagian timur laut
 Kampung Parit Yusof di bahagian timur
 Kampung Parit Jawa di bahagian tenggara
 Kampung Parit Othman di bahagian selatan
 Kampung Parit Mustaffa di bahagian selatan

Kampung Parit Laman dibahagikan kepada dua kawasan iaitu,
 Kampung Parit Laman Darat – merangkumi kawasan perkampungan dari simpang Jalan Negeri Johor J19 ke hulu Parit Laman.
 Kampung Parit Laman Laut – merangkumi kawasan perkampungan dari simpang Jalan Negeri Johor J19 ke hilir Parit Laman.

Parit Laman merupakan sebuah parit buatan manusia yang mengairi kawasan Kampung Parit Laman. Aliran air yang bergerak adalah linear, dari arah barat daya ke tenggara, dengan mengalir sepanjang kawasan petempatan manusia dan perladangan seperti tanaman kelapa sawit dan getah. Kepala air bagi Parit Laman berada di kawasan penanaman kelapa sawit yang tidak berpagar dan mengalir ke Sungai Simpang Kiri untuk bergabung dengan sungai itu sebagai muara. Ia merupakan salah satu cawangan Sungai Simpang Kiri, dan aliran air yang bergabung seterusnya mengalir ke Sungai Batu Pahat.

 Infrastruktur 
Masjid Kampung Parit Laman (atau Masjid Parit Laman) ialah sebuah masjid di Kampung Parit Laman. Masjid ini memainkan peranan sebagai institusi keagamaan bagi masyarakat Islam di kawasan kampung terbabit. Kod pengenal pasti masjid dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 0101033.

Surau Parit Laman Darat ialah sebuah surau di Kampung Parit Laman. Kod pengenal pasti surau dalam portal Sistem Maklumat Imam dan Masjid (SISMIM) yang dikendalikan oleh Jabatan Kemajuan Islam Malaysia ialah 010112099.

 Rujukan 

Parit Laman